description: Новото предложение оценява производителя на пестициди и семена на 65 млрд. долара

title: Bayer повиши офертата си за придобиване на Monsanto

maintext:
Германската компания е готова да плати по 127.50 долара за акция в сравнение с първоначалното предложение от 125 долара
© В© Marco Bello / Reuters
Германският фармацевтичен и химически концерн Bayer е подобрил офертата си за придобиване на щатския производител на семена и пестициди Monsanto, съобщава Wall Street Journal. Bayer, която преговаря с Monsanto от средата на май, е готова да плати по 127.50 долара за акция в сравнение с първоначалното предложение от 125 долара. Повишената оферта оценява Monsanto на над 65 млрд. долара заедно с дълговете.От щатската компания потвърдиха повишаването на офертата и заявиха, че разговорите с Bayer са "конструктивни". "Monsanto продължава тези преговори и ще направи оценка на предложенията на Bayer и на другите заинтересувани страни. Бордът на директорите разглежда и други стратегически алтернативи, за да прецени дали може да бъде реализирана транзакция, която би била в най-голям интерес на акционерите", изтъкват от компанията.Придобиването на Monsanto, която е най-големият производител на ГМО семена в света, ще превърне германската група в основен играч на пазара на пестициди и други продукти за земеделието. Годишните продажби на семена и пестициди в световен мащаб достигат 100 млрд. долара.Предложението за придобиване на Monsanto, което би било най-голямата сделка в историята на Bayer, беше направено само няколко седмици след като Вернер Бауман стана главен изпълнителен директор на германската компания. Преговорите идват в момент, в който много други големи компании се опитват да разширят позициите си на земеделския пазар чрез придобивания. В края на миналата година DuPon и Dow Chemical обявиха обединението си, което впоследствие ще доведе до формиране на три нови компании, едната от които фокусирана върху земеделския сектор. Един от най-големите конкуренти на Monsanto – швейцарската Syngenta, беше придобита от китайската China National Chemical срещу 43 млрд. долара.Намеренията на Бауман обаче срещат съпротива от някои акционери на компанията, които се притесняват, че Bayer измества фокуса си далеч от фармацевтичния бизнес. Ръководството на Monsanto заявява, че вижда ползите от потенциално обединение с Bayer, която има много по-широко портфолио от пестициди. Въпреки това през юли бордът на щатската компания единодушно отхвърли първоначалната оферта на Bayer с аргумента, че предложената цена е твърде ниска и "недостатъчна, за да гарантира осъществяването на сделката". Някои анализатори смятат, че цена от 135 - 140 долара за акция би била по-реалистична. Преди подобрението на офертата акциите на Monsanto се търгуваха за малко над 107 долара.Офертата на Bayer идва в момент, в който печалбите на Monsanto са под натиск от ниските цени на земеделските стоки, които принуждават фермерите в САЩ и други пазари да намалят разходите си. Според изчисленията на Министерството на земеделието на САЩ през тази година доходите на фермерите в страната ще са на най-ниските нива от 2009 г. Това вероятно ще доведе до използване на по-евтини семена и пестициди и отлагане на инвестиции в машини.Monsanto отговаря на забавените продажби със съкращаване на около 16% от служителите си в световен мащаб и свиване на някои изследователски проекти. Ръководството и някои акционери на компанията обаче смятат, че трябва да се търси по-висока цена за евентуална продажба на активите заради дългосрочния потенциал на някои от инвестициите. Най-големи надежди се възлагат на бизнеса с анализ на данни, който може да предоставя консултации на земеделските стопани.


description: Новият конкурс за символ на България

title: За едно пробито лого

maintext:
© Бранд България
Така България ще влезе в завидната категория държави, които за 4 години са сменили символа си 3 пъти.
Освен че вече приличаме на някого, който сменя смартфона си всеки път когато излезе нова версия, това е и безсмислено упражнение. Какво е логото на Италия и влияе ли то на посетителите в Тоскана например?
Ако министерството на Ангелкова се чуди защо вълните от туристи, избягали от Северна Африка, така и не стигат до България, отговорът надали е защото имаме кофти лого. Ако се чуди защо българите масово избират Гърция за летните си почивки, отговорът също не е в липсата на ново лого.
Ако иска да позиционира страната като алтернатива на дестинации като Хърватия, Турция или Мароко, символът е последната грижа. Но виж, ако целта е да се дадат едни пари на някого, нов конкурс за лого има всяко основание. Дори можем да предложим такова: един чадър, един шезлонг и 4 лева.
Онова лого, дето е като яйца на очи. Така беше известна картинката, която България си избра за символ преди няколко години, когато за първи път реши, че иска да се прослави с лого. Тогава първият кабинет "Борисов" възложи поръчка за 1.35 млн. лв. за изработката на лого и бранд, а веднага след като те бяха произведени, министър Делян Добрев ги замрази заради обществено недоволство.Малко по-късно никога неизползваното лого (и още 12 като него, за всичко от "вино и гурме" до "спорт и голф") донесе и 10% глоба от Брюксел, или към 140 хил. лв., заради нередна поръчка. След това си избрахме ново лого, което пък се оказа твърде сходно с това на също така популярната дестинация Киргизстан.Сега вторият кабинет "Борисов" иска пак да играе на това поле. Министърът на туризма Николина Ангелкова съобщи, че до две седмици ще обяви детайли за новия конкурс за туристическо лого.

fasttext_language: bg


description: На борсата в Токио Nikkei 225 отчита ръст от 1,44%, връщайки се обратно на зелена територия след спада в сряда. Акциите на Tokuyama, най-големият...

title: Азиатските и американски акции поскъпват

maintext:
На борсата в Токио Nikkei 225 отчита ръст от 1,44%, връщайки се обратно на зелена територия след спада в сряда. Акциите на Tokuyama, най-големият производител на силикон в света, оглавиха поскъпващите, отчитайки ръст в цената от 14.88%. В Китай Shanghai Composite също се покачва, добавяйки 0.56%.
Американските борси също затвориха с повишения. Dow Jones се покачи с 0.61%, поведен от акциите на Caterpillar (4.48%), a S&P 500 нарасна с 0.53% с поскъпване при акциите на компаниите за добив на петрол. Близо четвърт процент пък беше повишението при Nasdaq Composite.
Информацията е актуална към 08:00ч.


description: БФБ-София регистрира акциите на БТФ Expat Bulgaria SOFIX UCITS ETF, който ще е базиран на индекса Sofix. Фондът е създаден от групата "Експат...

title: Първият български ETF ще се търгува на борсата в София от 27 септември

maintext: БФБ-София регистрира акциите на БТФ Expat Bulgaria SOFIX UCITS ETF, който ще е базиран на индекса Sofix. Фондът е създаден от групата "Експат Капитал". Номиналната стойност на една акция е 1 лв., а минималната поръчка е 2500 лв., става ясно от съобщение на борсата. Пред "Капитал" Николай Василев, който е управляващ партньор и създател на "Експат", заяви наскоро, че в първата седмица се очаква фондът да набере около 100 хил. лв ., а в следващите - 500 хил., и да продължи да расте. Маркет-мейкър, който да осигурява ликвидност на емисията, е "Бенчмарк груп".


description: Нито премиерът, нито някой друг политик коментира обвиненията в корупция

title: Защо Борисов не отговаря на Цветан Василев

maintext:
Някога Цветан Василев (вляво) беше търсен от политиците.
© Надежда Чипева
Видно от калната медийна кампания, интервюто на Цветан Василев за проекта "КТБ - какво се случи" www.ktbfiles.com ) на няколко неправителствени организации, взето от журналиста от "Капитал" Зорница Маркова, е ядосало много премиера Бойко Борисов.Когато той се ядоса, винаги следва едно и също - започва медийна и прокурорска атака по предполагаемите обществени опоненти. Грозно е, но нали затова съществува моделът #КОЙ. Неговите инструменти - прокуратура, медии, независими регулатори, пазят силните на деня от обществена критика и от разкрития за корупция. Преди мръсната работа се вършеше по-опосредствано, сега, изглежда, контролът върху мрежите на #КОЙ е поет пряко от обкръжението на властта.Истерична реакция в защита на Борисов имаше и лично от Делян Пеевски. В несвързано изявление и с очевидно объркана идентичност дали е депутат от ГЕРБ или ДПС, дали е политик, издател или бизнесмен, Пеевски плонжира пред Борисов. Когато общественото вниманието трябва да се отклони от премиера и всички да се окалят, на терена винаги се появява Пеевски - леко простоват, но много агресивен.Делян Пеевски вече може да не символизира еднолично #КОЙ, но не е и съвсем никой и все още е част от схемата. Независимо от информациите, че напуска страната, очевидно Пеевски не е затръгвал за никъде и продължава да прави това, което е правил - да се тъпче с новопридобити активи, справка – "Техномаркет", сградата на "София прес", всички нови обществени поръчки, спечелени от фирмите, зад които стои той.От 2009 г. КТБ е основният инструмент на политическа корупция в България. Чрез него властта (няколко мандата поред) в голяма степен успя да подчини политическата опозиция, да изкупи много медии, финансови активи и да концентрира различните независими институции в едни ръце.Цената на тази "схема" беше платена от всички български граждани през държавната гаранция по влоговете в банката, които бяха източени. Фалитът на КТБ ще струва на българските данъкоплатци и клиенти на банката около 5 млрд. лева. Те имат право да знаят къде са отишли тези пари и кой носи отговорност.Също така те имат право да знаят и къде отиват активите чието придобиване КТБ е финансирала и сега поемат към сламени инвеститори, зад които отново прозира, едва прикрит, интересът на политическата класа.Борисов е ядосан, че журналистите питат, но гражданите имат право да са не по-малко ядосани на Борисов например за Булгартабак. Защото той продаде компанията на купувач с неясна собственост, на ниска цена, заради нереално голям ангажимент за изкупуване на тютюн от български производители. Кой беше действителният собственик на Булгартабак тогава? Кой е сега? Какво стана с изкупуването на тютюн? Василев дава своите отговори, има ли желание някой да провери твърденията му Гражданите имат право да знаят какво става и с Виваком (БТК)? Защо държавата е толкова пасивна и не опита тя да придобие компанията срещу вземанията на КТБ, с които беше финансиран мажоритарният дял. Тогава стойността на Виваком можеше да влезе в масата на несъстоятелност и да намали загубата на Фонда за гарантиране на влоговете, оттам и на всички граждани. Чрез бездействие беше допуснато БТК да стане собственост на физическо лице, което като политически бонус веднага купи и "Левски "? Интересно откога собствеността на БТК върви с издръжката на Левски?Гражданите следва да са силно ядосани на Борисов за кражбата на множеството други активи, финансирани от КТБ - недвижими имоти, производствени предприятия, фирми от Военно-промишления комплекс и много други. Вторичното ограбване на фалиралата КТБ в несъстоятелност ще е не по-малко от първичното, направено като действаща банка. Само един от многото примери: печатницата на Пеевски, от която КТБ очаква над 100 млн. лева, се продава от съдия изпълнител за 2 млн. лева, вдигната впоследствие на 4 млн. лв. Някъде нещо не е наред с оценките както при отпускане на кредита, така и при осребряване на обезпеченията. И в двата случая грешката е все в полза на #КОЙ, а загубата винаги е за данъкоплатеца.Контролът на останките на КТБ би трябвало да се осъществява от правителството, което чрез Фонда за гарантиране на влоговете се явява основен кредитор на КТБ. Като такъв фондът контролира процеса по несъстоятелност.В момента правителството бездейства при вторичното разграбване на активите на КТБ, точно така както БНБ бездействаше при източването на институцията като банка.Очакваният процент на покритие, в който ще се покрият пасивите на КТБ, ще бъде много под 20%, което само по себе си е чудовищен скандал за регулирана институция! Дори легендарните пирамиди "Ийст-уест" и "Лайф чойс" от 90-те, възстановиха по-голяма част от парите на вложителите. За сравнение - при Lehman Brothers, от която тръгна световната финансова криза през 2008, този процент е 100.Не на последно място, българските граждани имат право да знаят как властта издържа огромната си армия от платени медии и други хрантутници в момента. Става дума за "24 часа", "Труд", "Стандарт", "Блиц", "ПИК", "Телеграф", "Уикенд", "Канал 3" и десетки други, които синхронизирано публикуват каквото е угодно на Борисов и изпълняват разпорежданията на правителствения пресцентър. Цветан Василев обяснява как това е ставало, докато е имало КТБ - с парите на нейните вложители. А как това се извършва в момента? Колко данъци дължат тези медии? Колко пари от обществени поръчки отиват в тях? Колко други фирми, чийто бизнес е в "усвояването" на обществени поръчки, "помагат" за тази издръжка?Интервюто с мажоритарния собственик на КТБ Цветан Василев представя неговата гледна точка по темата. Василев не е надежден източник, но той може да бъде полезен източник за всеки, който се опитва да намери истината. Всяко негово твърдение трябва да бъде подложено на съмнение и проверка, но не потъпкано с мълчание и медиен шум, който замазва разговора по същество.Дори и да предположим, че Борисов не е замесен в нито една от схемите, които Василев му приписва, гражданите имат право да са сърдити на Борисов. Затова, че всичко се случва по негово време - както възходът на КТБ, така и безочливото замитане на следите, на което сме свидетели в момента.Журналистите, които работят по проекта "КТБ - какво се случи" (проект на Центъра за либерални стратегии, програма "Достъп до информация" и асоциация "Прозрачност без граници"), са изпратили писма и до Бойко Борисов, Делян Пеевски, Ахмед Доган, Иван Искров и Сергей Станишев да споделят тяхната гледна точка по казуса "КТБ" и обвиненията в корупция, които Цветан Василев им отправя."Капитал" ще публикува и техните позиции, ако отговорят на поставените въпроси. Със сигурност ще бъде публикувано и цялото финално разследване на проекта "КТБ - какво се случи", което прокуратурата очевидно отказва да проведе, за да обобщи всички участващи хора, факти, фактори и механизми, които са направили възможни едни от най-големите институционални кражби във финансовата история.На www.ktbfiles.com са събрани всички документи и свидетелства по темата.


description: Притесненията около Deutsche Bank и противоречивите сигнали за глобалната икономика карат инвеститорите да се насочват към сигурни валути. Спрямо...

title: Швейцарският франк е на месечен връх спрямо долара

maintext: Притесненията около Deutsche Bank и противоречивите сигнали за глобалната икономика карат инвеститорите да се насочват към сигурни валути. Спрямо еврото франкът се търгува за 1.0832 в ранната търговия в петък, посочва Reuters. Към долара е на нива 0.9661 спрямо 0.9640 в четвъртък, което е месечен рекорд спрямо щатската валута. Британският паунд остава стабилен - 1.2969 долара. Очакванията, че Bank of England може да облекчи още монетарната си политика в бъдеще, оказват натиск върху лирата.


description: Сделките бяха сключени през миналата седмица, а продавач на акциите беше основният собственик "Приста ойл холдинг". Тогава обект на сделката бяха 5%...

title: Фондове на "Алианц" и "Доверие" са увеличили дяловете си в "Монбат"

maintext: Сделките бяха сключени през миналата седмица, а продавач на акциите беше основният собственик "Приста ойл холдинг". Тогава обект на сделката бяха 5% от капитала или 1.95 млн. акции за общо 13.5 млн. лв. Със сигурност е имало и други купувачи на акции, но промяната излиза при двата пенсионни заради факта, че преминават 5%. Така ЗУПФ "Алианц" вече държи 5.286%, УПФ "Доверие" 6.5371%, като те са и най-големите купувачи на пакета с 3.5%, показва бюлетина на Централен депозитар. Акционерните размествания станаха след като друг голям акционер Prista Holdco Cooperatief продаде свои 5% на "Приста" преди няколко седмици.


description: Централната банка на еврозоната запази рекордно ниските лихви

title: ЕЦБ не даде сигнали за нови стимули и разочарова пазарите

maintext:
Марио Драги смята, че съществуващите стимули имат резултат
© Francois Lenoir
Европейската централна банка (ЕЦБ) запази без промяна параметрите на паричната си политика на месечното си заседание в четвъртък. Така банката задържа рекордно ниските си лихвени проценти и ще продължи да изкупува ценни книжа на стойност 80 млрд. евро месечно поне до март следващата година.Това решение беше до голяма степен очаквано от пазарите. Инвеститорите обаче се надяваха на по-ясни сигнали за евентуално разширяване на стимулите до края на годината предвид ниската инфлация и слабия растеж в еврозоната. Липсата на такива послания в обръщението на президента на институцията Марио Драги доведе до поскъпване на еврото и спад на акциите в региона.Централната банка се надява, че отрицателните лихви по депозитите и печатането на пари постепенно ще доведат до възстановяване на инфлацията и икономическия растеж. Много анализатори обаче смятат дори тези агресивни и неконвенционални мерки за недостатъчни за изпълнение на тези цели.Лихвеният процент за рефинансиране на ЕЦБ е на ниво от 0%, а този по овърнайт депозитите на търговските банки е минус 0.4%. На пресконференцията след заседанието Марио Драги заяви, че програмата за изкупуване на ценни книжа ще продължи до предвидения срок до март 2017 г. "или след това, ако има нужда". На въпрос дали предвижда разширяване на обема на програмата или включването на други активи като акции в покупките Драги отговори, че програмата в текущия й вид е ефективна и банката ще се фокусира върху прилагането й. Той изтъкна като доказателство за това повишеното кредитиране на банките от еврозоната.Инвеститорите обаче останаха разочаровани от липсата на сигнали за нови мерки, поради което курсът на еврото спрямо долара поскъпна с 0.6%, а основните борсови индекси в региона спаднаха с по над 1%. "Пазарните играчи остават скептични относно способността на централните банки да стимулират бъдещия растеж и инфлация въпреки уверенията, че не са достигнали лимита на инструментариума си", коментира пред Wall Street Journal Митул Пател, анализатор в Henderson Global Investors.Той очаква срокът на програмата за количествено облекчаване да бъде продължен след март 2017 г., което вероятно ще доведе и до разширяване на видовете активи, включени в покупките. "При удължаване на програмата ще се стигне до недостиг на наличните ДЦК на страни като Германия. Това ще означава, че критериите за покупките трябва да се променят", изтъква анализаторът.ЕЦБ прогнозира БВП на еврозоната да нарасне с 1.7% през 2016 г., а през следващите две години растежът да се забави леко до 1.6%. През юни банката прогнозираше ръст от 1.6% през тази година и 1.7% през 2017 и 2018 г. ЕЦБ оставя без промяна прогнозата си за инфлацията през 2016 г. на ниво от 0.2%. За 2017 г. се очаква повишение до 1.2%, което е понижение спрямо 1.3%, прогнозирани през юни. За 2018 г. се очаква инфлацията да достигне 1.6%, което също е под желаното от банката ниво от 2%.


description: Страната влошава резултата си през 2014 г. спрямо 5 години по-рано в здравния индекс на Bloomberg

title: Здравеопазването в България - отново сред най-неефективните в света

maintext:
Данните от годината, в която Петър Москов пое здравната политика на България, нареждат страната ни в последната десетка в класацията
© АНЕЛИЯ НИКОЛОВА
Хонконг и Сингапур остават с най-ефективните системи за здравеопазване и авторите обясняват, че това все пак са страни с по-малко население и не толкова разнообразен етнически състав. Силна роля в тях играе правителството в регулирането и предоставянето на здравни услуги. Там на човек се падат годишно по около 2400 долара, а продължителността на живота е около 83 години.
Българската система за здравеопазване остава сред най-неефективните в света, като през 2014 г. тя е съизмерима със тази на сриналата се в класацията Либия и е малко по-добра от тези на Беларус. В същото време е по-слаба от тези във Венецуела, Еквадор и Казахстан. Това сочи годишна класация според индекс за ефективното здравеопазване на агенция "Блумбърг" (Bloomberg Health-Care Efficiency Index), разпространена в четвъртък.В нея са включени 55 държави и България е на 46-о място. Предното издание на индекса е от 2012 г., когато са използвани данни от 2009 г. Така сравнението между двете издания на класацията показва, че за 5 години качеството на българското здравеопазване се влошило и страната ни е слязла надолу в списъка с три места. Фактически става дума за стагнация, понеже през 2009 г. България е била на 43-о място. Така според данните за 2014 г. България дели 46-ата позиция с Либия, където от 2011 г. бушува гражданска война и за този период държавата се е сринала с 34 позиции в класацията.В приложената методология основна тежест (60%) е дадена на продължителността на живота. Следват относителните (30%) и абсолютните (10%) разходи за здравеопазване. Под относителни се разбират всички разходи за здравната система като дял от БВП, а под абсолютни – цялата сума, която се отделя на глава от населението от тези разходи за здравеопазване.За индекса като здравни грижи са приети всички дейности на превантивните и терапевтичните медицински услуги, семейно планиране, здравословно хранене и спешна медицинска помощ.В този смисъл според авторите на индекса големите разходи не са решаващи за ефективността. САЩ например отделят по 9400 долара на човек и над 17% от БВП за здравеопазване, но са с по-ниска ефективност от България или Сърбия. Макар приблизително същите разходи на глава от населението да дават и в Швейцария или Норвегия, алпийската страна е на 14-о място, а скандинавската – на 20-о, и делът от БВП е в рамките на 9-11%.На практика страните в първата седмица инвестират между 2000 и 3700 долара на глава от населението в здравеопазване годишно. В процентно изражение това са между 5 и 10% от БВП.Увеличените разходи за здравеопазване може да доведат до понижаване рейтинга на страната в индекса и Швеция е добър пример. Там хората живеят средно 82 години, за здравеопазване се отделят по 6800 на глава от населението и 12% от БВП. Но от 2009 до 2014 г. разходите са се увеличили с повече от 50%, поради което тя е слязла по ефективност с 13 позиции до 27-о място. Друг пример е Саудитска Арабия – там за същия срок разходите са скочили с 80% и тя е слязла в класацията от 18-о на 30-о място.В същото време Гърция е на другия полюс – увеличаване продължителността на живота с 1 година при намаляване с 40% на разходите от $2879 до $1743.Според индекса в България през 2014 г. всеки би трябвало да е получавал средно по 662 долара за здравни грижи и услуги, или 8.44% от БВП.САЩ са на 50-о място от общо 55 държави. След американците са само Йордания, Колумбия, Азербайджан, Бразилия и Русия.Вероятно именно тежестта в индекса на елемента "Продължителност на живота" определя и мястото на България, тъй като по официални данни тя е средно почти 75 години."Важно е също как се храним, как живеем, нивото на бедност, социалното неравенство и подкрепата в обществото", казва Джон Оберландър, преподавател по здравни политики в University of North Carolina. Но продължителността на живота е начин да се измери и как работи здравната система в една страна.


description: Опозицията избухна в критики срещу кабинета. Той пък не може да оттегли номинацията на Ирина Бокова, тя сама трябва да реши дали да го направи

title: Кристалина Георгиева стана новият кандидат на България за ООН

maintext:
Кристалина Георгиева влиза в последния момент в играта за най-високия пост в ООН, но това може и да е предимство
© Brendan Mcdermid
След седмици на недомлъвки и слухове, правителството официално издигна кандидатурата на настоящия еврокомисар по бюджет и човешки ресурси Кристалина Георгиева за генерален секретар на ООН. Новината за тази смяна в последната минута обяви Бойко Борисов в сряда, преди заседанието на кабинета. Тя идва броени дни преди първото гласуване с цветни бюлетини - на 5 октомври в Съвета за сигурност. Това е моментът, когато си проличава дали някоя от петте държави с право на вето предупреждава кандидат, че при окончателното гласуване може да го спре.Промяната не е неочаквана. В подкрепа на Георгиева има силни международни настроения (Унгария, Латвия и постоянния член на СС Великобритания са три от страните, които са потвърдили подкрепата си за нея), докато шансовете на досегашния кандидат Ирина Бокова продължават да изглеждат слаби. Преди две седмици премиерът постави условието тя да се класира сред първите две места, за да запази подкрепата на България. На последното неформално гласуване в Съвета за сигурност на организацията в понеделник обаче, Бокова не само не успя да се изкачи в класирането, но и влоши резултатите си и остана 6-та.В същото време обаче България изпада в некомфортна международна позиция. Кабинетът няма да оттегля подкрепата си за номинацията на Бокова, защото такава процедура не съществува, обясни външният министър Даниел Митов. По думите му тя сама трябва да реши ще остане ли в състезанието занапред или ще се оттегли. Решението на правителството вбеси лявата опозиция в лицето на БСП и АБВ, които реагираха много остро и с искания за вот на недоверие и оставки. Против се обяви и ДСП. Очаквано подкрепа за смяната дойде и от ГЕРБ и Реформаторския блок, както и от президента.Премиерът коментира, че след решението на правителството може да се очакват тежки компроматни войни."Тиражират се много лъжи, но мисля, че това решение е правилно", каза той. И отбеляза, че след гласуването в понеделник директорът на ЮНЕСКО е паднала с една позиция спрямо последния вот, като я изпреварват много други кандидати "включително жени"."Заради негласните нагласи, които има, е хубаво кандидатът да е жена и от Източна Европа. Считаме, че Георгиева ще е по-успешна кандидатура", обоснова се той.Първия си официален коментар направи и самата Георгиева, която досега предпочиташе да мълчи по темата. "За мен е огромна чест да бъда номинирана от българското правителство за Генерален секретар на ООН. Приемам номинацията с пълното съзнание колко отговорна е тази позиция. И колко важна е тя за това светът да бъде по-сигурен, по-силен, по-справедлив и по-богат за настоящите и бъдещи поколения", написа във "Фейсбук" българският еврокомисар. Тя ще излезе в неплатен отпуск за месец, а като следваща стъпка възнамерява да представи кандидатурата и визията си за ролята на генералния секретар на ООН на страните от организацията, се допълва в изявление, разпространено от пресслужбата на ЕК.Външният министър Даниел Митов поясни, че сега България ще търси подкрепата за нея от държавите от Източна Европа. Такава веднага дойде още в сряда от външния министър на Латвия в "Туитър". Преди седмици унгарският премиер Виктор Орбан също декларира, че страната му ще подкрепи Георгиева, ако бъде издигната. Великобритания е дала няколко пъти неофициално такъв сигнал към София, потвърди "Капитал" през два независими източника.Часове след обявяването на решението, Ирина Бокова не бе направила коментар ще продължи ли участието си. В интервю за 24 часа ден по-рано председателят на ЮНЕСКО заяви, че не вижда основателна причина да се откаже от надпреварата. "Състезанието не е приключило, тепърва предстои сериозната битка", каза тя. И допълва, че има сериозни позиции, а успешният й старт не се е харесал на кръгове в България и извън нея, които са започнали негативна кампания.Новината силно развълнува опозицията. От БСП обявиха, че започват разговори с други политически сили за искане на вот на недоверие в правителството заради провал във външната политика. Лидерът Корнелия Нинова заяви от трибуната на парламента, че БСП оценява смяната на кандидатурата като "тежко предателство за България и подчинение на чужди интереси". АБВ пък поиска оставката на външния министър Даниел Митов."Това е смешно и жалко. Оттук нататък никой няма да гледа сериозно на българската дипломация и на наша кандидатура за какъвто и да било пост няма да се погледне сериозно", заяви лидерът на АБВ Георги Първанов. Според него отговорността на Бойко Борисов за това е изключително висока. Лидерът на ДПС Мустафа Карадайъ от своя страна определи като "много несериозен ход" решението на правителството. "Поне достойнството и авторитета на страната си можехме да съхраним", заяви той.Логично подкрепата дойде от ГЕРБ и РБ. Според шефа на външната комисия в парламента Джема Грозданова (ГЕРБ) с новата кандидатура "шансовете са големи". Смятам, че начело на ООН трябва да застане десен човек, с дясно мислене", заяви депутатът от Реформаторския блок Димитър Делчев.Президентът Росен Плевнелиев призова всички български политици да подходят отговорно към новата българска кандидатура за генерален секретар на ООН, да надмогнат партийните си интереси и лични пристрастия и да се обединят в усилията си за успех в надпреварата за поста.Информации за възможна смяна на българския кандидат в последния момент циркулират от много време, но зачестиха в последните месеци месеца. Различни западни издания дори лансираха тезата и че Георгиева може да бъде издигната от група от източноевропейски държави. Но през изминалите месеци на тиха дипломация и политически ходове единствено Русия потвърди, че за еврокомисаря е водена кампания. Москва, която подкрепя Ирина Бокова, обяви, че германският канцлер Ангела Меркел е поискала подкрепа от президента Владимир Путин за нова кандидатура, но не я е получила.Именно силната подкрепа на Русия е сред притесненията на някои държави по отношение на Бокова, твърдят западни медии. Като проблем за номинацията на Бокова се посочваше и спирането на американското финансиране на ЮНЕСКО, след като през 2011 г. организацията призна автономията на Палестина. Това обаче не решение, за което тя е отговорна, тъй като е взето от страните-членки, а тя е длъжна да го изпълни. Лондон пък дискретно подаде сигнал към София, че няма да одобри Бокова още преди номинацията, заради неудовлетворение от начина, по който тя управлява ЮНЕСКО.Георгиева ще има фронт от няколко източноевропейски държави зад себе си, както и с опита си на хуманитарен деятел. Това ще я изправи лице в лице с досегашния водач - бившият португалски премиер Антонио Гутереш, който също е известен с дейността си като хуманитарен експерт.До края на октомври би трябвало ООН да има нов избран лидер, а на 1 януари 2017г. новият генерален секретар трябва да заеме поста си с подготвен екип.


description: до 3.09, БудапещаФорум за икономиката на дерастежа – International Degrowth Meeting. Начало 10 ч. Детайли на: budapest.degrowth.org

title: Kалендар - Капитал

maintext:
до 3.09, Будапеща
Форум за икономиката на дерастежа – International Degrowth Meeting. Начало 10 ч. Детайли на: budapest.degrowth.org
3.09, София
Форумът за социално предприемачество "Идеите – това сме ние 5" тази година е на тема "Синя икономика: Можеш повече с по-малко". В СУ "Св. Кл. Охридски", начало 15 ч. (изисква се регистрация)
3 - 10.09, Париж
Paris Design Week
със събития, посветени на модерното изкуство, в различни галерии, училища, работилници, повече на maison-objet.com
3-4.09, София
Четвърто надсвирване
"Златна българска гайда" – Копривщица, гостува на София. В Южен парк, начало 9 ч.
5.09, София
Осем години бар "Петък" с
,
,
и др. В
Mixtape 5,
начало 22.30 ч., вход: 10 лв.
7.09, София
Концерт на
(САЩ) и Ræppen (Англия), в
, начало 21 ч., вход: 10 лв.
До 10.09, София
"Международен цикъл за бразилско изкуство" – пътуваща изложба на "Колеж арте", Бризилия. В галерия на Съюз на българските художници.
8.09, София
Лятна маркетинг вечер с дискусии и презентации в сферата на
marketing games,
в
Sofia Ring Mall,
начало 18.30 ч., вход: свободен
8.09,
София
Новата крафт бира Ich bin ein Sofianets (Аз съм софиянец) и първото й представяне с музиката на
Balkansky
, в бар "Петък", начало 18.30 ч., вход: свободен.
8.09, Варшава
К
o
нцерт на Горан Брегович и полската изпълнителка
Kayah,
в
, билети: 38 евро.
9.09, София
Форум "Кариера в България. Защо не?", в "Интер експо център", начало 9.30 ч., вход: свободен (изисква се регистрация).
9.09, София
"Бал в двореца" с участието на Националния филхармоничен хор "Светослав Обретенов", в парк-музей "Врана", начало 19.30 ч., билети: 15 - 25 лв.
9.09, София
Първо издание на
, фестивал за електронни и традиционни спортове. В зала "Арена Армеец София", начало 9 ч., билети: от 10 - 25 лв.
от
Eventim.
9.09, София
Семинар за начинаещи трейдъри: презентации за пътя и препятствията с лектор Малте Кауб. В Radisson Blu Grand Hotel Sofia, начало 12 ч., вход: свободен (изисква се регистрация).
10-11.09, Берлин
Музикален фестивал Lollapalooza. С участието на Radiohead, Majoz Lazer, New Order и др. В Treptower Parl, повече на: lollapaloozade.com


description: Анализаторите очакват, че централната банка на САЩ няма да промени политиката си до декември

title: Разногласия във Фед кога да вдигне отново лихвата

maintext:
Членът на комисията по парична политика на Фед Лейл Брейнард смята, че пазарът на труда може да се затегне още, без да оказва натиск върху инфлацията.
© YURI GRIPAS
Безработицта остава ниска, но ръстът на икономиката и инфлацията са под целта.
Погледите на световните финансови пазари отново са насочени към Федералния резерв, който ще проведе заседанието си през следващата седмица. Най-вероятно централната банка на САЩ няма да повиши лихвите преди септември, но членове на ръководството й смятат, че е време да промени паричната си политика. От декември насам Фед държи лихвите на ниво между 0.25 и 0.5% и вече се появиха призиви от някои от членовете на комисията по парична политика за повишаване на диапазона до 0.50-0.75%. Решението за лихвите влияе пряко на борсите, валутните курсове, на цената на жилищните кредити, на желанието на компаниите да инвестират в големи проекти.Само за два дни членове на борда на Фед изказаха противоположни позиции. В края на миналата седмица президентът на Федералния резерв на Бостън Ерик Розенгрен заяви, че има разумни причини за затягане на паричната политика, за да се избегне опасността от прегряване на икономиката на САЩ. А в понеделник членът на комисията по парична политика на Фед Лейл Брейнард обяви, че според нея сдържаността на централната банка по отношение на лихвите "ни се отрази добре през последните месеци, като подкрепи продължилите добри тенденции в заетостта и увеличаването на инфлацията". Изявлението на Брейнард доведе до отслабване на долара, спад след силния ръст от миналата седмица на доходността по американските облигации и ръст на щатските индекси.Анализаторите смятат, че централната банка ще се въздържи от промени в паричната си политика през септември, а повишаване на лихвите ще има чак в края на годината. По всяка вероятност именно липсата на консенсус във Фед и запазилата се сравнително ниска инфлация ще бъдат основната причина за такова решение. Goldman Sachs вече понижи очакванията си за повишаване на лихвените проценти през септември от 40 на 25% заради липсата на ясен сигнал от централната банка, че ще затегне паричната политика, съобщи CNBC.Отново в понеделник президентът на Федералния резерв в Атланта Денис Локхарт каза, че ще има "сериозна дискусия" за вдигането на лихвите на срещата на банката на 20 и 21 септември, а колегата му от Минеаполис Нийл Кашкари заяви в интервю за CNBC: "Не изглежда да има голяма спешност да се прави каквото и да било, честно казано." Това бяха последните публични изявления на служители от Федералния резерв преди вторник, тъй като те навлизат в самоналожен едноседмичен период на мълчание преди срещата.Решението за лихвите влияе пряко на инвестиционната активност и през последните седмици инвеститорите виждаха сигнали, че може да има повишаване на лихвите през септември. Главният изпълнителен директор на J.P. Morgan Chase Джеймс Даймън призова именно за вдигане на лихвите, тъй като ниските лихви удрят по печалбата на банките. От своя страна председателят на Фед Джанет Йелън заяви на 26 август "Предвид задържалото се солидно представяне на пазара на труда и прогнозата ни за икономическата активност и инфлация вярвам, че в последните месеци са се засилили аргументите за повишаване на лихвата на федералните фондове."Безработицата в САЩ спадна до 4.9%, което предизвика твърдения на някои регионални представители на централната банка, че пазарът на труда вече се е възстановил след финансовата криза от 2007-2009 г. и че рисковете за американската икономика от развиващите се пазари са се разсеяли в последните седмици, съответно Федералният резерв може да вдигне лихвите, пише Wall Street Journal.Въпреки ниската безработица обаче инфлацията не може да достигне все още годишната си цел от 2%. В момента тя е 1.6%. Това, изглежда, подсилва скептицизма на други от ръководството на Фед, включително на Лейл Брейнард, че затягането на пазара на труда би вдигнало заплатите и цените по-бързо (тъй като фирмите ще се конкурират за работна ръка). Според Брейнард, ниската инфлация означава, че няма нужда централната банка да действа бързо, за да предотврати рязък скок на потребителските цени. Затова тя смята, че при настоящата ситуация "затягането на политиката предварително не е толкова задължително", пише Wall Street Journal. Привържениците на изчаквателна политика смятат още, че темпът на спад на безработица не се движи особено бързо тази година, което означава, че няма нужда да се вдигат бързо цените на кредитите, за да се предотврати прегряване на икономиката. Освен това американската икономика също расте бавно, така че гласовете в полза на забавяне на вдигането на лихвите очевидно са немалко във Федералния резерв.Междувременно кандидатът за президент на Републиканската партия Доналд Тръмп разкритикува Федералния резерв в понеделник с думите, че нарочно държи лихвите ниски, за да помага на президента Барак Обама, и че далеч не е независимата институция, каквато твърди, че е. Според него "това, което прави Федералният резерв, е фалшив пазар. Парите са по естество свободни. Според анализатори, толкова рязка критика от страна на президентски кандидат е необичайна практика. Федералният резерв не коментира думите на Тръмп, но през последната година представители на централната банка са отричали, че предстоящите избори оказват влияние върху решенията им за лихвите.


description: След края на кандидатстудентската кампания незапълнени остават дори най-желаните специалности като педагогика, право и стопанско управление

title: Софийският университет обяви четвърто класиране за 20% от местата си

maintext:
Въпреки намаляващия брой на завършващи ученици университетите продължават да заявяват висок прием, който държавата одобрява
© ГЕОРГИ КОЖУХАРОВ
60 хил. са приетите миналата година студенти в България при одобрен план-прием от 75 хил. места.
Софийският университет "Св. Климент Охридски" (СУ) обяви четвърто класиране и тази година, след като 20 процента от местата във висшето учебно заведение не бяха заети след края на кандидатстудентската кампания за академичната 2016/2017 г. Това става ясно от съобщение на сайта на университета. Още студенти за степените "бакалавър" и "магистър" се търсят както за така наречената държавна поръчка - субсидираните от държавата места, така и за обучението срещу заплащане.Свободни места има в много специалности, включително в някои от най-желаните като педагогика, право и стопанско управление. Най-голям брой непопълнени държавни бройки за редовна форма на обучение има в история (52), право (47), география (34), геология (31), приложна математика (30), теология (27), българска (24), славянска (24) и испанска (25) филология. Най-много свободни места срещу заплащане има в стопанско управление (15) и икономика и финанси (14). За почти всички специалности може да се кандидатства и с оценка от матурата след 12 клас. Срокът за подаване на документи е от 7 до 14 септември, а класирането ще бъде обявено на 20 септември.През последните години българските висши училища традиционно не успяват да попълнят всички места по време на официалната кандидатстудентска кампания. Най-големият университет - СУ, който се нарежда на първите места по много показатели в рейтинга на висшите училища в България, още през 2009 г. не успя да привлече желания брой студенти. Четвърто класиране тази година има дори в Медицински университет - София, където конкуренцията за сравнително малкото на брой места обикновено е голяма.Причината е, че въпреки намаляващия брой на завършващи ученици университетите продължават да заявяват висок прием, който държавата одобрява. По време на дискусиите около промените в Закона за висшето образование Министерството на образованието и науката (МОН) представи данни, според които през академичната 2015/2016 г. държавните и частните висши училища са поискали над 77 хил. места за студенти, държавата е одобрила над 75 хил., а реално приетите са под 60 хил. Разликата между желанията на университетите и реализирания прием стабилно се увеличава през последните четири години.Намаляващият брой на кандидат-студентите се дължи, от една страна, на демографски фактори. Докато през 2010 г. завършващите средно образование ученици са над 70 хил., само пет години по-късно броят им е малко над 53 хил. От друга, българските университети са в голяма конкуренция с чуждестранни учебни заведения, особено от Западна Европа и Великобритания, които предлагат качествено образование на достъпни цени.С промените в Закона за висшето образование държавата започна първи стъпки в посока финансиране на висшето образование според качеството на преподаването, което би трябвало да намали вредите от практиката субсидията да зависи само от броя студенти и това да стимулира висшите училища са увеличават приема. В следващите няколко години делът на средствата от държавния бюджет, който следва не броя студенти, а показатели като реализация на завършилите, постепенно ще се увеличава. Одобреният от държавата прием също вече трябва да зависи от качеството и реализацията на студентите. За приоритетни за страната специалности ще има стимули за кандидат-студентите. Положителните ефекти от тези промени обаче вероятно ще дойдат бавно. И само ако висшите учебни заведения успеят да преструктурират и модернизират обучението си и се ориентират повече към успешно преподаване и научни изследвания.


description: Сделката ще бъде на обща стойност 8.8 млрд. долара

title: Hewlett Packard Enterprise слива част от софтуерния си бизнес с британската Mirco Focus

maintext:
Сделката беше обявена и на официалния сайт на Mirco Focus
© DYLAN MARTINEZ
Сделката беше обявена в същия ден, в който Dell и EMC приключиха своето проточило се сливане, като двете фирми бяха най-големите конкуренти на Hewlett Packard Enterprise. След сливането между неосновния софтуерен бизнес на HPE и Micro Focus новата компания ще бъде 50.1% собственост на акционерите на HPE. Името ще се запази Micro Focus и тя ще бъде управлявана от досегашния екип на британската компания. Micro Focus ще изплати 2.5 млрд. долара кеш на HPE, докато HPE ще плати 700 млн. евро еднократно, за да покрие разходите по разделянето на активите.
"С днешното обявяване на сделката ние правим още една важна стъпка към реализиране на визията си за бъдещето, в създаването на по-бързо растяща и по-голяма компания. Такава, която да е не само по-силна финансово, но и да е добре позиционирана спрямо нашите клиенти и бъдещето", казва Уитман в изявлението си.
Чрез сделката HPE най-накрая ще върне у дома Autonomy – британската компания, която придоби през 2011 г. срещу 11 млрд. долара и породи множество вътрешни спорове дали е била оценена правилно. Голяма част от акционерите на HP смятаха, че компанията е надценена, при годишни приходи от около 870 млн. долара.
Hewlett Packard Enterprise (HPE) ще слее част от софтуерния си бизнес с британската компания Micro Focus International, пише Reuters. Това обявиха от двете компании в сряда, като сделката ще бъде на обща стойност 8.8 млрд. долара. Това е поредна стъпка към реализирането на плановете на главния изпълнителен директор на Hewlett Packard Enterprise Мег Уитман, която се стреми да промени стратегията на компанията и тя да се фокусира върху няколко определени сегмента, сред които поддържането на мрежи, технологични и облачни услуги. Стратегията е в ход още от миналата година, когато групата Hewlett Packard беше разделена на две отделни фирми. През изминалата седмица Financial Times съобщи, че компанията планира да се раздели с целия си софтуерен бизнес.Сливането беше обявено заедно с финансовите резултати на HPE за третото фискално тримесечие, които показват спад в приходите на компанията на годишна база – от 13.1 млрд. долара за 2015 г. до 12.2 млрд. долара за 2016 г.По-късно Мег Уитман обяви, че голяма част от приходите на Autonomy са били фалшифицирани, и отписа 8.8 млрд. долара от стойността на софтуерния бизнес на HP. Сега компанията ще попадне под контрола на Micro Focus заедно със софтуера на HPE за управление на доставки, IT операции, киберсигурност и данни.Растежът на HPE в софтуерния сектор беше ограничен от все по-голямото фокусиране на бизнеса към облачните услуги. Според информации от миналата седмица компанията е говорила с частни фирми за продажба на софтуерното си подразделение на цена от 8 до 10 млрд. долара. Micro Focus от своя страна е с пазарна капитализация от 6 млрд. долара и използва стратегия за сливания, за да разшири бизнеса си, като сделката с HPE е най-голямата за компанията досега. Чрез сливането HPE става поредната компания, която търси разширение на бизнеса си във Великобритания след референдума в страната за напускане на Европейския съюз.


description: Откриване на другия възможен живот в Трън и региона, на един уикенд разстояние от София

title: Имало едно време на запад

maintext:
Само на 70-80 км от градската джунгла има море от зеленина, тишина и спокойствие, непознати места и забележителности, които изумяват; празни пътища за колоездене, гостоприемни местни зевзеци и вкусна локална храна. Регионът на Трънско е на по-малко от час път с кола от София и ако все още не сте го открили, крайно време е да го направите, за да видите поне за уикенд другия наш възможен живот. А и защото този красив край заслужава в него да има жив поток от любопитни, активни и отговорни хора, които да подкрепят местната икономика и да оценят прекрасната му природа, без да я съсипят. Струва си поне по шест причини.
Ждрелото на Ерма
Не е така голямо и величествено като Триградското, но не отстъпва по-красота и живописност. Екопътеката започва на 3-4 км над град Трън. Оригиналният 13-киломентров маршрут е почти целодневно изживяване, но има и съкратена версия, която предлага двучасово трасе, което ту слиза до самата река, ту се изкачва на отвесните скали над ждрелото. Пътеката включва дървени мостчета, скален тунел от времето на Втората световна война – спомен за неосъщественото намерение на германците за жп линия до Сърбия и красиви скали, наречени Църквището. Последните разкриват локална фолклорна легенда за неосъществена любов и величествена гледка към целия Трънски край и към сръбските планини, откъде всъщност извира реката.
След приключението можете да поемете заслужена глътка въздух, чай или бира в симпатичния кът за отдих и барбекю на открито, който се намира в самото начало (и край) на пътеката. Вкусна храна ще намерите в хижа "Ерма" на пътя обратно към града, а ако държите да пренощувате в района, опциите са хотел "Ерма" в центъра на Трън и няколко къщи за гости и вили на метри от ждрелото, които ще срещнете по пътя.
Скалната църква "Св. Петка"
Този миниатюрен скален храм в западния край на град Трън грабва вниманието на по-мистично настроените с езотеричния разказ за чудотворката света Петка Великотърновска, която според легендата е живяла в малката пещера в началото на
XI
век. Вътре са и предполагаемите артефакти – питата, която се вкаменила, когато я докоснали злонамерени преследвачи на светицата, отпечатъците от дланта и стъпалото й, оставени в скалата, докато опитвала да избяга, и т.н.
Ако пък не сте от тази порода, ще оцените поне чара и културната стойност на малката пещера, ползвана за светилище от древни времена, а днес обитавана и от прилепи, намерили подслон в пещерните канали зад иконите.
Част от изживяването е и да се шмугнете и изкатерите през тясно тунелче в скалата към върха й, на който има поставен голям железен кръст. Вярвате или не, мястото е красиво и зареждащо.
Зелениград
Дори само името те кара да се усмихнеш. Село Зелениград – на десетина километра западно от Трън, в подножието на връх Руй в едноименната планина, звучи като място от епоса "Властелинът на пръстените". И наистина е точно толкова зелено и чаровно. Ще ви направят впечатление спретнатите цветни градини, старите кирпичени къщи, свежият хоремаг, който събира най-старото и най-младото поколение. Тук няма магьосници или хобити, но пък има любопитни, добронамерени и гостоприемни хора.
Станислав, по прякор Марадоната – заради футболното си минало, е собственикът на хотел "Зелениград" – едно от малкото, но изключително симпатични места за настаняване в района. Приема гости сърдечно, а баницата и киселото мляко на майка му няма да забравите никога.
Една от скритите тайни на селото се намира в трите скални масива над него. Липсата на много посетители кара пътеките да обрастват, но скалите са достъпни с малко по-завишено внимание. В естествена пещера в най-високия масив, наречен "Шильи камик", се намира скалната "Царева църква", светилище още от тракийски времена. Когато прекрачите входа, разбирате защо – пред вас се открива отвесна пропаст със страховита, но и величествена гледка, а, погледната отвътре, входната арка силно наподобява формата на птича глава.
Перфектното място за колоездене
Пътищата между селата в Трънската котловина са идеално място за колоездене, дори семейно и за начинаещи, тъй като са предимно равни, а движение почти липсва. В топлите есенни дни можете да тръгнете към разположеното на десетина километра от Трън село Бусенци, където се намират и музеят на киселото мляко и музеят на бусенската керамика. Тя се счита за по-стара от троянската и е едно от големите културни достижения на региона. Струва си да видите глинената пещ, старите грънци и да чуете историята, която има голяма опасност да остане само история. Защото докато някога почти всички мъже в селото на практика са били майстори, днес няма нито един. Ентусиасти полагат усилия да възстановят тази наистина красива традиция по проект. Стискаме палци да успеят.
Още на юг пък са селата Костуринци и Стайчовци с красиви стари църкви, село Мрамор, до което е манастирът "Света Богородица", и Горочевци, което приютява изключително симпатичен едноименен екокомплекс с ресторант. Всъщност, по което разклонение на пътя да хванете, ще откриете нещо интересно и красиво.
Храната
Трънският край е едно от най-чистите места в България. Индустрия тук няма, което го прави перфектно място и за биопроизводство. Това вече се случва, като предприемчиви и предозирали с градски живот хора започват да инвестират в свои малки производства. Сред тях са например Елена Йорданова, която е напуснала София и в момента има 90 кошера и произвежда биомед. Чавдар Горчев пък се опитва да възстанови високопланинските ябълкови градини на дядо си с автохтонни зимни сортове. Село Филиповци приютява ферма с коне и крави и собствено производство на млечни продукти. В село Ерул отглеждат по органичен начин зайци, а над село Туруковци – пъстърва.
От местни хора близо до ждрелото на Ерма пък можете да си закупите и домашни сладка и сиропи. Специалитет е медът от бял трън, чиято суперсила е да пречиства черния дроб – добре дошло за всеки претоварен градски човек.
Усилията на тази шепа хора търси своите ценители. Инвестициите в планинския край няма как да са лесни, защото и работата не е лесна. Но опитвайки местното кисело мляко, кашкавалът, наречен гюбек – направен от първото - най-пълномаслено, мляко и омесен с подправки, месните специалитети като сушеница или спържа, разбираме защо си струва. Не само вкусно, но и удовлетворяващо е да знаеш, че консумираш чисти продукти, създадени с две ръце и по устойчив начин, които заслужават цената си.
Хората
Вероятно заради близостта до София в региона на Трън има ярки и пресни примери на хора с местни корени, които се завръщат. Елена Йорданова и Чавдар Горчев са само част от тях. Трънчани имат интересна история, шантав език, който почти не звучи като български, и особен, но весел нрав. Шегите им са сочни и цветущи (ако ги разберете), когато пият – пеят, и помнят историята, произхода си и какво ги свързва, дори когато живеят на стотици километри от родния край.
Днес пък ги сплотява и нещо, което се превръща в кауза – притесненията от предстоящото разработване на открити златни мини в Трънската котловина. Опасенията, че проектът ще замърси необратимо региона и ще унищожи шансовете му за зелено развитие, ги карат да бъдат активни, да действат заедно и да търсят подкрепа за опазването му. А раждането на това локално гражданско общество е именно шансът, който трънският край заслужава, за да остане зелена община, каквато всъщност е, и да спечели от това.


description: "Булгаргаз" беше поискал увеличение от над 3% от октомври

title: Регулаторът предлага газът да поскъпне с 1.97%

maintext:
Предложеното увеличение е по-малко от поисканото от "Булгаргаз" поскъпване с 3.27%.
© НИКОЛАЙ ДОЙЧИНОВ
За последните две години доставната цена на газа е намаляла с 65.2%, а тази, по която "Булгаргаз" продава на потребителите - с 53.42%.
Цената на природния газ да се увеличи с 1.97% през четвъртото тримесечие на годината, предлага Комисията за енергийно и водно регулиране (КЕВР). Това означава увеличение с 5.52 лв. за 1000 куб. метра, или цена от 286.6 лв. без акциз и ДДС. Към тази цена трябва да се добави и 7.72 лв. за такса пренос, която остава непроменена.Предложеното увеличение е по-малко от поисканото от "Булгаргаз" поскъпване с 3.27%. То идва след дълга серия от намаления, т.е. в началото на отоплителния сезон цената ще е по-ниска от миналогодишната.Една от причините за разминаването на процентите вероятно идва от начина на определяне на цените на алтернативните горива, които са определящи за цената на газа. Според доклад на КЕВР от "Булгаргаз" са посочили, че цената на мазута се е увеличила с 85.27% спрямо януари, а на газьола с 44.63%. За определянето на цената на газа обаче се взимат осреднените стойности спрямо 9 месеца назад, които според КЕВР са се увеличили съответно с 10 и 1.6%. От КЕВР не бяха открити за коментар, но на 27 септември предложението трябва да бъде подложено на обществено обсъждане, на което аргументите трябва да станат ясни.От доклада на регулатора се вижда, че увеличението на доставните цени на газа за четвъртото тримесечие на годината ще бъде с 4.5%. Друга причина за поскъпването е калоричността на газа, която ще е по-висока през следващите три месеца. Влияние оказва и курсът на лева към щатския долар, по който се плаща на "Газпром", който също се увеличава с 1.31%.От "Булгаргаз" посочват, че за последните две години доставната цена на газа е намаляла с 65.20%, а тази, по която продава на потребителите в страната - с 53.42%. На този фон очакваното поскъпване изглежда незначително.Изискването на ЕК към румънския газов оператор "Трансгаз" да провежда търгове за капацитет на входната точка към българската газоразпределителна мрежа също ще увеличи разходите на "Булгаргаз". Досега българският държавен търговец плащаше този капацитет по цени, определени в договор от 2005 г., който обаче изтече в края на септември. Според новите условия "Булагаргаз" вече ще трябва да си купува капацитет на въпросните търгове.Първият такъв беше направен в началото на септември, като цените, постигнати на него, са с 36% по-високи от досегашните. На практика компанията ще плаща с близо 9 млн. лв. повече на година, което също ще има някакво отражение върху цената на газа за потребителите.Традиционно през зимните месеци консумацията на газ значително се увеличава, което се дължи най-вече на топлофикациите. През четвъртото тримесечие от "Булгаргаз" са заявили, че ще доставят близо 900 млн. куб. метра газ, което е с 325 млн. повече в сравнение с летните месеци. 62 млн. куб. метра ще бъдат добити и от подземното газово хранилище "Чирен".Задълженията на "Булгаргаз" към края на юли са 84.7 млн. лв. От тях 10 млн. лв. са към Българския енергиен холдинг за получен краткосрочен заем, а за данъци - 18.9 млн. лв. Останалите дългове на компанията са към "Булгартрансгаз" и са натрупани от такси за пренос и съхранение.Печалбата на компанията е 35.4 млн. лв. при загуба от 34.4 млн. лв. година по-рано.


description: Великобритания

title: Плаващи спомени от Корейската война

maintext: Гигантски светещ триизмерен фенер Floating Dreams плава по водите на река Темза като част от фестивала Totally Thames. Фенерът е направен от петстотин миниатюри, които описват спомените на хората от Корейската война (1950 - 1953). Дело е на Ik-Joong Kang – един от признатите южнокорейски артисти. Картините са свързани с преместване, с напускане на дома и с други събития, повлияли живота им. Гигантският своеобразен паметник на жертвите от войната може да бъде видян до 30 септември. Цялата програма на фестивала е на: totallythames.org


description: Всеки домакински уред е изключително важен за правилното функциониране на целия дом. Точно поради тази причина ни е толкова трудно да направим избор,...

title: Скоростно или качествено пране - това е въпросът

maintext:
Публикацията е част от платеното съдържание в Капитал Light.
Всеки домакински уред е изключително важен за правилното функциониране на целия дом. Точно поради тази причина ни е толкова трудно да направим избор, а с огромното многообразие, което компаниите ни предлагат, става още по-сложно. За това прелистваме страница по страница каталозите, четем ревюта в различни сайтове, обикаляме магазините и се мъчим да изберем уреда, който отговаря на всичките ни нужди. Когато избираме пералня е още по-трудно, защото повечето перални изглеждат прекалено груби, не са достатъчно функционални и за капак на всичко изпират доста бавно. Затова се налага да избираме между качественото, но бавно, изпиране или некачественото и бързо. А може ли да получим едновременно и скорост, и перфектни резултати? За да покрие всички критерии, LG създаде перфектните перални, които въпреки изключителната си скорост, не правят компромис с крайния вид на прането.Двата уреда - 9KG/6KG Eco Hybrid Пералня със Сушилня, TrueSteam™ и 6 Motion DD, модел FH4A8FDH2N 8KG/5KG Eco Hybrid Пералня със Сушилня, TrueSteam™ и 6 Motion DD, модел FH4U2TDH1N , отговарят на всичките нужди на потребителите. Най-голямо впечатление прави скоростта им. В днешно време все бързаме и перем на кратки програми, които не изпират достатъчно добре петната. Новите перални на LG изпират и изсушават прането само за 49 минути, а дрехите остават безупречно чисти. По този начин можем да отделим повече време за семейството и приятелите си, да отпочинем след тежкия работен ден или най-накрая да се захванем с хобито си. Възможността да имаме повече свободно време е толкова изкушаваща за всеки един от нас, защото след всички домакински задължения, задръствания, работа до късно в офиса, не можем да се насладим на най-прекрасните неща в живота.Бързината не е единственото преимущество на пералните от LG. Често, когато си купим нови дрехи не съобразяваме, че пералнята ни няма нужната програма за изпирането на тяхната материя. Това ни затруднява ужасно много, защото трябва да губим време като ходим в химическото или да правим опити да перем на ръка, което също е времеемко и доста изморително.В 21-и век прането на ръка е отдавна в историята, а химическото чистене се използва в краен случай и само за определени дрехи. Новите перални на компанията решават и този проблем и то по изключително иновативен начин. Пералните притежават "умна" свързаност, тоест потребителите могат да свържат смартфона си с уреда и от него да теглят нови програми като Wool (Вълнени тъкани) и Baby Care (Бебешки дрехи). По този начин, когато си харесаме някоя дреха в магазина, не трябва изобщо да се тревожим дали ще можем да я изперем, защото само с няколко клика на телефона имаме възможността да се сдобием с всякакви програми, които да инсталираме на пералнята си.По-горе споменахме, че външния вид на пералнята също е важен. Когато сме обзавели целия си дом и всичко изглежда точно по начина, по който желаем, грубата пералня може много лесно да развали цялостния интериор. Минималистичните перални от LG разполагат с невероятно стилен дизайн и придават още по-елегантна атмосфера на дома. Те разполагат и с бял LED дисплей, както и врата с черно стъкло и скрита дръжка. Тези малки детайли превръщат домакинските уреди в истински шедьоври на изкуството в техниката.Вече е възможно да получим скорост, качество и стилен дизайн с "умните" перални на LG. Те са чудесен избор за всяко съвременно домакинство и отговарят на всички нужди на модерната домакиня.


description: Погасяването на дълга от 628 млн. евро по арбитражното дело не може повече да се протака, но държавата, изглежда, няма ясен план как да си върне поне част от парите

title: Платете си сметката. Веднага

maintext:
В резултат на налетите милиарди в проекта "Белене" България има една от най-подготвените площадки за изграждането на ядрен проект.
© Надежда Чипева
Заемът от 628.9 млн. евро ще бъде осигурен със средства от фискалния резерв, но не е ясно как ще бъдат връщани от НЕК.
Това, на което управляващите се надяват, е, че от придобитите два реактора все пак може да се очаква някаква възвращаемост.
До тази развръзка, която беше очаквана, се стигна, след като правителството разбра, че неизпълнението на арбитражното решение може да има още по-тежки последици за страната (освен ежедневните лихви от 167 хил. лв.).
По всичко изглежда, че Русия няма намерение да отстъпи от претенциите си и дори започва да втвърдява тона
си
.
Точно затова българските управляващи се надяват, че изплащането на главницата от 400 млн. евро едновременно ще смекчи отношенията и ще даде възможност за преговори за намаляване и дори отпадане на
допълнителните лихви.
Аспекти на един дълг
словия на погасяването обаче
засега няма, но те
ще се определят от Министерския съвет.
Това, което е сигурно, е, че нито НЕК, нито Българският енергиен холдинг имат възможност да осигурят тези средства. Това не може да стане и с държавен заем, предоставен на холдинга, тъй като увелич
ението
на дълга му ще направи обратно изискуеми и двата облигационни заема за
500
и
650 млн. евро.
Откъде ще дойдат парите
Ефекти за бюджета
Въпреки голямата сума, която държавата ще предостави на Министерството на енергетиката, няма да са нужни промени в Закона за бюджета за 2016 г. Причината е, че финансирането ще мине под черта и реално не се отразява на бюджетното салдо, а по-скоро на нивото на фискалния резерв, който към момента е над 12 млрд. лв. През тази година в него бяха натрупани огромни буфери, като част от тях бяха заради стрес тестовете на банките. Резултатите от тях обаче показаха, че няма да има нужда от държавна подкрепа.
Няма и законово ограничение за предоставянето на подобен заем. "Друг е въпросът дали Европейската комисия ще признае този начин на осчетоводяване и дали подобно на отпуснатите пари за Фонда за гарантиране на влоговете за плащането на депозити за КТБ няма да поиска да мине като разход на сектор държавно управление", казва Любомир Дацов, бивш заместник финансов министър. Това означава, че, изчислен по европейската методология, бюджетът може да се окаже с по-голям дефицит от планирания.
Източник от Министерството на финансите твърди, че, преди да бъде отпуснато финансирането, ще се чака нотификация от ЕК. "Без тяхно одобрение няма как да стане", допълва той. Това беше потвърдено и от министъра на енергетиката Теменужка Петкова, въпреки че представители на опозицията в парламента, както и Валери Симеонов от Патриотичния фронт, поискаха да не се чака нотификацията на ЕК.
Според Дацов въпросът най-вероятно е бил консултиран и с експертите на Международния валутен фонд, които бяха в България от 7 до 16 септември за редовния годишен преглед. В изявлението им един от акцентите беше именно рискът за бюджета по линия на работещите на загуба държавни предприятия, както и нуждата от реформа, която да направи управлението им по-ефективно.
С анализ за България преди няколко седмици излезе и Economist Inteligence Unit, в който също се посочваше, че рисковете пред бюджета тази и следващата година са свързани с проблеми в енергийния сектор, визирайки именно решението на съда по казуса "Белене".
Финансовият трансфер на държавата към БЕХ обаче може да има индиректен негативен ефект за България. Доколкото до момента управляващите поддържаха тезата, че холдингът е самостоятелна структура, която дори успява да набере финансиране от пазара, в момента се оказва, че носи преки рискове за публичните финанси. Не е изключено това да бъде отчетено и от рейтинговите агенции в негативна посока в бъдеще.
"Помислете за момент какво означава тази сума по авантюрата "Белене", измерена в разбираеми понятия за българския данъкоплатец: без това плащане корпоративният данък можеше да бъде 2.5% - вместо 10% - през 2016; данъкът върху личните доходи да бъде 6% - вместо 10% - през 2016; социалните осигуровки можеха да са с 4 пункта по-ниски (или здравните - да са 4 вместо 8% например); без това плащане можеше ДДС да бъде 17% за цяла година - вместо 20%", коментира във фейсбук страницата си икономистът Лъчезар Богданов. И добавя - когато държавата греши, накрая плащаме всички ние. Поне тези, които спазваме законите и плащаме данъците и осигуровките.
Защо се плаща сега
Една от причините правителството да се разбърза с плащането на дълга към руската "Атомстройекспорт" освен начисляването на ежедневните лихви в размер на 167 хил. евро са допълнителните негативни последствия от действията, които руската страна има намерение да предприеме срещу НЕК.
От мотивите към внесения в парламента законопроект за предоставяне на държавна помощ става ясно, че още в началото на юли от руската компания изпращат писмо до българските си колеги от НЕК, с което е отправена покана за доброволно заплащане на присъдените суми в 30-дневен срок. В писмото изрично е посочено, че при неизпълнение на този срок " Атомстройекспорт " ще се възползва от всяка възможност да продаде оборудването с дълъг цикъл на производство, за да намали загубите си.
Седмица по-късно на среща в Москва категорично е заявено, че ще се премин е към процедура по принудително изпълнение на арбитражното решение - продажба на оборудването с дълъг цикъл на производство или продажба на дълга, ако от НЕК не бъде извърш ено поне частично плащане.
Единият вариант е руската компания да продаде оборудването дори и на части, за да получи по този начин част от дължимата по арбитражното решение сума. Това обаче не е в наша полза, тъй като по думите на министъра на енергетиката Теменужка Петкова така ще бъде покрита малка част от дълга и същевременно ще изгубим актива от два ядрени реактора. Това обаче може да е по-малкото зло в сравнение с другия вариант - двата реактора да бъдат сложени "в музея", което е много вероятно да се случи, ако разчитаме на частен инвеститор да довърши проекта.
Друга възможност, от която българското правителство се опасява, е да се пристъпи към запориране на активи/сметки на НЕК или дори да се инициира производство по несъстоятелност срещу компанията . Това ще доведе и до предсрочна изискуемост на задълженията на Българския енергиен холдинг (БЕХ) към облигационери в размер 1.05 млрд. евро, както и към останалите кредитори на холдинга и НЕК.
Друго притеснение е, че с ъществува риск да бъде иницииран инвестиционен спор от страна на " Атомстройекспорт ". Последното е вероятно, тъй като още през октомври 2014 г. к омпанията е изпратил а на НЕК писмо, с което я уведомява, че такъв може да бъде предявен според Договора между правителството на Република България и правителството на Руската федерация за насърчаване и взаимна защита на инвестициите.
Отделно начисляването на ежедневните лихви струва на НЕК на годишна база 118 млн. лв., което допълнително утежнява финансовото състояние на компанията.
Едва ли някога в историята на страната решение за това как от държавния бюджет да бъдат изхарчени близо 1.3 млрд. лв., без да е ясно какво ще получим за тях, и как ще бъдат връщани е взимано толкова бързо, както през последните два дни. За броени часове правителството, а след това и парламентът гласува на първо четене тази сума да бъде взета от фискалния резерв, за да се плати на руската "Атомстроейскпорт", която осъди Националната електрическа компания да плати 628.9 млн. евро заради поръчаните реактори за "Белене".Неизбежното решение дойде три месеца след като международният арбитражен съд в Женева оповести присъдата на 14 юни и натрупаните 30 млн. лв. допълнителни лихви.Отпускането на средствата от фискалния резерв ще стане чрез приетия специален законопроект. Той предвижда да бъде предоставена възмездна финансова помощ на НЕК, с която да изплати задълженията си по арбитража. Това ще стане чрез Закона за публичните финанси през бюджета на Министерството на енергетиката. Финансовата помощ ще бъде без държавна гаранция и НЕК няма да дължи лихви. УПлащането на дълга на НЕК ще става на етапи, като с първия транш трябва да бъде платена главницата от 402.9 млн. евро. Останалата сума до 628.9 млн. евро са начислени лихви, които българската страна оспорва, и съдебни разходи.Необходимите средства за "Белене" ще дойдат, най-общо казано, от фискалния резерв на страната. По конкретно става въпрос за 2 млрд. лв., които бяха заделени, в случай че банковата система не издържи стрес тестовете. Успешно преминатата проверка обаче освободи този финансов ресурс, който беше придобит чрез продажбата на облигации. "Това са кешови ликвидности, които могат да се използват", коментира заместник финансовият министър Маринела Петрова пред депутатите в парламента. Вторият възможен източник е предсрочното погасяване на заема от 300 млн. евро от фонда за гарантиране на влоговете в банките, който беше отпуснат от Световната банка заради фалита на Корпоративна търговска банка (КТБ). Така по думите на Петрова не се очаква държавата да задлъжнее заради връщането на дълга към "Атомстройекспорт", имайки вероятно предвид повече, отколкото в момента. "По отношение на бюджета ефектът също ще е неутрален, тъй като това са възмездни средства, които трябва да бъдат възстановени в бъдеще", посочи още Петрова (виж повече в допълнителния текст).По-сериозният въпрос обаче е как средствата ще бъдат върнати. По време на гласуването на законопроекта в Министерския съвет премиерът Бойко Борисов посочи, че е дал задача на приходната агенция да се съберат допълнително 300 млн. лв., което обаче не е толкова лесно да се направи, колкото да се каже. Това, на което управляващите всъщност се надяват, е, че от придобития актив (двата реактора) все пак може да се очаква някаква възвращаемост. "Разчитам на колегите от НЕК и Министерството на енергетиката така да управляват процеса на уреждане на задълженията оттук нататък с руската страна, че да има определена възвращаемост от тези активи, тъй като в края на краищата ние не плащаме глоба или санкция, ние плащаме за изработено оборудване, което е реален актив, който вероятно има стойността най-малко на това, което е присъдено", коментира министърът на финансите Владислав Горанов.Това изказване обаче е доста оптимистично, тъй като вероятността оборудването за "Белене" да бъде продадено на същата стойност, на която е купено, е нулева. Това показаха и опитите на правителство да предложи реакторите на иранската АЕЦ "Бушер", която се строи от руската "Росатом". До сделка обаче не се стигна, тъй като предложената от иранците цена се оказа твърде ниска. Така или иначе обаче продажбата на реакторите е най-логичният вариант загубите от проекта да се намалят.Теменужка Петкова също не успя да отговори на въпроса за връщането на парите, поставен от опозицията по време на обсъждането на законопроекта за финансовата помощ в парламента.Единият вариант, който (силно се надяваме) изглежда малко вероятен, е проектът "Белене" да бъде възобновен, за което настояваха и депутатите от БСП. Причината е, че при условията, които правителството поставя - проектът да се изгради без никакви държавни гаранции и договори за изкупуване, няма как да привлече сериозни инвеститори. Засега обаче управляващите, поне чисто риторично, залагат точно на това. "Това, което имаме като идея да направим, е оборудването заедно с площадката и всички разрешителни за този проект да бъдат обособени в отделна проектна компания и да бъде стартирана процедура за нейната приватизация", коментира Петкова пред БНТ.Доста по-логичното развитие е реакторите да се продадат, за което може да получим съдействие от Русия. Дори и по тази възможност да се работи обаче, не е известно да има някакви резултати в тази посока. Всъщност опитите за продажба може да са едно от обясненията за това властта да говори за възобновяване на проекта. Ако тази опция бъде отхвърлена, евентуалните купувачи могат да предложат по-ниска цена, доколкото България ще изглежда притисната до стената.Въпреки желанието на държавата да плати веднага на "Атомстройекспорт" това няма как да стане, преди Европейската комисия да одобри отпускането на средствата на НЕК като правомерна държавна помощ. Подобна процедура обаче отнема около 120 дни и ако този срок се спази, ще струва 15.8 млн. евро заради ежедневните лихви. Освен това в този случай няма как да бъде спазено обещанието за плащане до края на годината. Теменужка Петкова коментира, че ще се настоява пред ЕК за решаването на този въпрос във възможно най-кратки срокове, но комисията не е известна с бързите си административни решения. Въпреки това тя подчерта, че няма вариант плащането да бъде направено, преди да бъде получено одобрението на ЕК.Независимо кога дългът към руснаците ще бъде изчистен, ясно е, че авантюрата, започнала по времето на кабинета "Сакскуборгготски", затвърдена по времето на Станишев и продължила при Борисов, ще бъде платена от джоба на българските данъкоплатци. Така протаканият с години ядрен проект увеличи многократно щетите и в крайна сметка удвои сметката, която трябва да бъде платена за "Белене".


description: Лошите практики в съдебната система, правата на собственост и изпълнението на договорите се отразяват на икономиката и бюджета

title: Най-малко 2.8 млрд. лв. са загубите от дефектите на инвестиционната среда - Капитал

maintext:
Практика е да се създават регулаторни илюзии, че се води борба с монополи и "врагове", каза Красен Станчев
© НАДЕЖДА ЧИПЕВА
Класически примери за използване на правораздавателните органи за изземване на ресурси са случаите с КТБ, "Белведере" и "Техномаркет".
Между 2.8 и 3.9 млрд. лв. са невъзвращаемите загуби от несъвършенствата на инвестиционната среда в България от влизането на страната в Европейския съюз досега. Това показва проучване за стопанските и фискалните последици от лошите практики в съдебната система, правата на собственост и изпълнението на договорите, разработено от консултантската компания КС2 на икономиста Красен Станчев и анализатори от Института за пазарна икономика. Изследването се базира на 19 казуса, на които КС2 се е натъквала в работата си, както и на други случаи, станали емблематични за политическия и регулаторния риск в България. Според анализаторите има пряка връзка между върховенството на закона и преките чуждестранни инвестиции. Лошата новина е, че индикаторите на бизнес средата и правата на собственост не се подобряват от 2007 г. насам и затова България се нарежда след Румъния и близо до бившите съветски републики.Няколко са начините, по които се компрометира върховенството на закона, посочи Станчев. Това може да стане чрез използване на правораздавателните органи за изземване на ресурси и заличаване на следите от него. Класически примери за такава практика са казусът КТБ, случаят с "Белведере" и "двете каки", както и опитът на "Техномаркет" на Делян Пеевски да атакува наемодателя си "Глориент инвестмънт България" чрез съда.Друг използван похват е да се създават регулаторни илюзии, че се води борба срещу монополи и други "врагове" като банки, електроразпределителните предприятия, т.нар. американски централи, ВЕИ-тата и т.н. "Много е важно създадените илюзии да получат приоритет, което създава бърза писта в законодателната работа", посочи Станчев. В същото време се преувеличават ползите от предложените законодателни промени и се пренебрегват разходите, без да има задължителния иначе анализ и оценка на въздействието. Практиките включват и съзнателно дезинформиране на обществото и дори на Европейската комисия. Един от най-интересните случаи по думите на Станчев е проектозаконът за храните, като в българския парламент е постъпил един вариант, а в Брюксел е изпратен друг.Точната оценка на загубите за икономиката и бюджета е трудно да се направи, включително и защото част от казусите не са разрешени докрай, обясни Станчев. Като цяло те произтичат от лоши практики в няколко области. Най-фрапантният случай по отношение на правата за използване на минерални ресурси например е забавянето на изпълнението на концесията на Dundee Precious Metals за златодобивния й проект в Крумовград. Това стана по чисто процедурни причини от Министерството на околната среда и водите по времето на Джевдет Чакъров. По оценка на КС2 отлагането на началото на проекта с около 8 години е донесло 0.9 млрд. лв. загуби за икономиката, 160 млн. лв. загуби от ДДС и над 60 млн. лв. загуби от концесионни възнаграждения.Аналогичен случай в областта на енергетиката е решението на парламента от юли 2013 г. да наложи 20% такса върху оборота на ВЕИ, от което загубите се оценяват на около 300 млн. лв., каза Станчев. По отношение на регулирането и т.нар. непряко завземане и преразпределение на пазар, от отлагане на инвестиции само в областта на търговските вериги и храните например загубите са около 280 млн. лв. за периода, в който вървят дебатите по съответното законодателство.Законодателните идеи на различни народни представители за промени в Гражданскопроцесуалния кодекс и промяната на тарифата за частните съдебни изпълнители по времето на кабинета "Орешарски" доведоха до прехвърляне на около 1 млрд. лв. вземания, предимно банкови, от частните съдебни изпълнители на колекторски фирми. По този начин ресурсът, който се прехвърля от един събирач на друг, е поевтинял с 350 - 400 млн. лв. за последните две години, обясни Станчев.Загубите от мораториума върху добива на шистов газ в България също варират в широки граници, тъй като зависят от залежите и от международния пазар. В страната обаче беше въведена забрана и за самите проучвания, от което загубата се изчислява на около 370 млн. лв.


description: Компанията за земеделски лизинг си осигурява за втори път финансиране от банкaта, след като през април 2014 г взе същата сума. Дружеството се...

title: "Елана Агрокредит" получава още 5 млн. евро заем от ЕБВР

maintext:
Основателя на "Елана агрокредит", Камен Колчев
[Редакция]
Компанията за земеделски лизинг си осигурява за втори път финансиране от банкaта, след като през април 2014 г взе същата сума. Дружеството се занимава с финансов лизинг на земеделска земя, като основен клиент са компании в селското стопанство. "Елана Агрокредит" излезе на борсата в края на 2013 г., като освен успешно предлагане, привлече още 14 млн. лв. през БФБ през май миналата година.


description: В рубриката на "Капитал Daily" събираме информацията за управленските промени и новини за лидерите на бизнеса в България и по света от изминалите седем дни

title: Имената на седмицата

maintext:
Нови мениджъри в Уникредит Булбанк
От 1 септември Енрико Минити е новият главен оперативен директор и заместник-председател на управителния съвет на Уникредит Булбанк. Той наследява на тези позиции Андреа Казини, който след 11 години в България беше избран от борда на директорите на Unicredit Group за един от двамата директори на бизнеса групата в Италия, като ще отговаря за банкирането на дребно. Новият мениджър е част от екипа на Unicredit Group ot 1997 г., като през годините професионалният му път преминава през различни позиции в няколко от банките в групата - в Италия, Австрия и Украйна. От март 2015 г. е директор корпоративно и инвестиционно банкиране в Unicredit Group за региона на Централна и Източна Европа.
В борда на Уникредит Булбанк като главен риск директор влиза и Теодора Петкова, която до момента беше директор на център "Международни клиенти" във финансовата институция. Тя замества в управителния съвет Патрик Шмит, който ще продължи кариерата си в групата като главен риск директор на дъщерната й турска банка Yapi Kredi. Петкова работи в българската институция от 2002 г., когато се присъединява към тогава все още самостоятелната Булбанк. През годините преминава през различни позиции, свързани с оценката на кредитите на корпоративни клиенти, а през периода 2009 - 2015 г. е директор на управление "Кредитен риск".


description: Лидерът на Атака беше частично "помилван"

title: Примерен, по-примерен, Волен Сидеров

maintext:
© Анелия Николова
Няма и три месеца след като лидера на Атака Волен Сидеров се призна за виновен по три дела за хулиганство и беше осъден на пробация, държавата в лицето на областната структура за изпълнение на наказанията към правосъдното министерство е решила да го разтовари от най-досадното задължение - да се подписва два пъти седмично в областната пробационна служба на столичната улица "Развигор", което сега е намалено на един път месечно. Това отговориха от Министерството на правосъдието на запитване на "Капитал".Решението е взето в края на юни. Законът допуска такава възможност, но при две условия - да е изтърпяна 1/4 от наказанието и осъденият да е показал "примерно поведение". Според статистика, с която "Капитал" разполага, средно между 40 и 50% от осъдените на пробация минават на олекотен режим, подобно на националиста русофил. От областната пробационна служба не успяха да отговорят кога в практиката се приема, че е налице "примерно поведение", каквото е законовото изискване, а само отговориха, че "спазват закона".В началото на юни по трите присъди (съответно 8, 9 и 12 месеца пробация) на Сидеров съдът определи общо наказание от две години. Прокурорът, явил се по делото, поиска крайната санкция да бъде увеличена, но съдът отхвърли искането с противоречиви мотиви. Това доведе до протест на държавното обвинение, който отложи въпроса с т.нар. кумулация на присъдите за декември, когато ще се произнесе Софийският апелативен съд.Освен срещи с пробационен служител и задължителна регистрация по настоящ интерес на Сидеров беше наложена и удръжка на 25% от заплатата като депутат. Доколкото той е народен представител, тази част от наказанието се плаща от данъкоплатците.


description: Индексите нарастват, поведени от акциите в петролния сектор

title: Срещата на ОПЕК в Алжир подкрепи и европейските борси

maintext:
Изненадващото решение на ОПЕК да ограничи предлагането с около 700 хил. барела дневно доведе до еуфория при европейските акции. Най-облагодетелствани се оказаха книжата на компаниите, за които добивът на суровината е основна дейност или е свързана с продуктите, които произвеждат. Това включва освен петролодобиващите компании още производителите на електрическа енергия, химическите компании, строителите на кладенци и нефтените платформи и др.
На борсата в Париж САС 40 се покачи с 0.76%, като отново връзката с петрола подсигури печалби за някои инвеститори. Акциите на Technip - компания, занимаваща се с проектирането и изграждането на кладенци и различна инфраструктура, отчетоха поскъпване от 6.15%. Емисията на най-голямата френска компания при добива на петрол - Total, пък завърши сесията с ръст в цената от 4.30%. Инвеститорите се насочиха и към акциите на производителя на електричество Engie (1.90%) и най-големия производител на стомана в Индия - Arcelor Mittal (2.73%)
Към 16:30 ч. българско време DAX отчете 0.45% покачване. Акциите на най-големите енергопроизводители в страната - RWE и E.ON, оглавиха поскъпващите. Книжата на двете компании повишиха цената си съответно с 4.44% и 2.63%. Акциите на BASF също отчетоха повишение, като цената им нарасна с 2.83%. Цената на петрола се оказа добра новина за едни, но лоша за другите компании. Емисията на Lufthansa поевтиня с 2.74%, като вероятността за поскъпване на петрола доведе до разпродажба на акциите на компанията. Това би повишило дела на разходите ѝ за гориво в бъдеще, което ще намали печалбата.На London Stock Exchange добрите новини от Алжир донесоха дори по-явни резултати. Първите две места при печелившите бяха окупирани от Royal Dutch Shell. Акциите клас A на компанията поскъпнаха с малко под 6%, а цената на клас B нарасна с 5.86%. Книжата на BHP Billiton, която освен петрол добива и различни суровини, поскъпнаха с 4.65%, а тези на Anglo American повишиха цената си с 4.46%. Сред първите пет попадна и емисията на BP, която поскъпна с малко под 4%.


description: Първоначално името на този часовник е Big Bang Unico Italia Independent. Той е плод на второто сътрудничество между швейцарската марка часовници...

title: Delight: Под прикритие

maintext:
Fiat
От Hublot казват, че специално за тази линия часовници са използвали новия материал тексалиум – въглеродни влакна с алуминиево покритие. Предимствата му са, че комбинира качества като лекота, издръжливост и възможност за използване на много по-голям спектър от цветове – предлага се в синьо, зелено и черно и са произведени само хиляда бройки.
Първоначално името на този часовник е Big Bang Unico Italia Independent. Той е плод на второто сътрудничество между швейцарската марка часовници Hublot и италианския бранд за дизайнерски аксесоари (предимно очила) Italia Independent. Неин съосновател и президент е Лапо Елкан – внук на известния индустриалец и бивш главен акционер наДжани Анели (1921 - 2003). На по-късен етап обаче е "прекръстен", и с право, на далеч по-лесно запомнящото се Camouflage.Camouflage се продава с две каишки, които се сменят лесно, и с чифт слънчеви очила. Въпреки че е с маскировъчен милитъри десен, часовникът трудно ще остане незабелязан, както, разбира се, и цената му от 23 000 евро. Но с часовниците е така, особено когато са замесени и дизайнери.


description: Лидерът на СДС Божидар Лукарски първоначално бламира номинацията на Трайчо Трайков за кандидат-президент на Реформаторския блок, затова беше...

title: Строител на капитализма: Божидар Лукарски

maintext:
K:Reader
Нов и модерен инструмент, който пренася в дигитална среда усещането от четенето на хартия.
Прочетете целия вестник или списание без да търсите отделните статии в сайта.
Капитал Брой 35 // 03.09.2016 Прочетете Капитал Daily Брой 171 // 09.09.2016 Прочетете Капитал Light Брой 35 // 03.09.2016 Прочетете


description: Вчера Цветанов обвини в парламента Николай Ненчев, че служба "Военна информация" не е предала всички архивни единици на военното разузнаване от преди...

title: Военният министър към Цветан Цветанов: "Военна информация" е предала досиетата на разузнавачите още през май

maintext: Вчера Цветанов обвини в парламента Николай Ненчев, че служба "Военна информация" не е предала всички архивни единици на военното разузнаване от преди 1989 г. "Задаваме въпроса защо и ще го зададем на министъра на отбраната,който е от Реформаторския блок. Искаме да разберем дали има саботиране на този процес", каза Цветанов.Ненчев му отговори с прессъобщение, в което казва, че общо 87 280 архивни единици, представляващи всички налични документи от архива на бившите РУ - МНО и РУ - ГЩ за периода 9 септември 1944 г. до 16 юли 1991 г., са предадени още в края на май 2016 г. на комисията.


description: Петролният министър на страната Еулогио Дел Пино заяви, че за да се постигне баланс в цената, предлагането трябва да се понижи с поне 10%. Дневно на...

title: Призив от Венецуела за свиване на производството на петрол свали цените му

maintext: Петролният министър на страната Еулогио Дел Пино заяви, че за да се постигне баланс в цената, предлагането трябва да се понижи с поне 10%. Дневно на международния пазар се изсипват 94 млн. барела. Цената на WTI се понижи с 0.75% до 43.53 долара за барел, а сортът Брент изгуби 0.70%, котирайки се на 45.63 долара.Златото се търгува с леко повишение. Инвеститорите ще проследят предстоящата среща на Комитета за операции на открития пазар към Фед в сряда. Централните банкери ще заседават относно лихвите в САЩ, като реториката в миналите седмици накланя везните към запазване на нисък процент. Златото поскъпва с 0.14% до 1 319.55 долара за тройунция, а сребото губи 0.07% до 19.275.Информацията е актуална към 11:15 ч.


description: Позицията дойде след публикация на Die Welt, че властите обмислят вариант, при който да осигурят капиталова подкрепа на банката. Сред цитираните...

title: Германия отрече да готви спасителен план за Deutsche Bank

maintext: Позицията дойде след публикация на Die Welt, че властите обмислят вариант, при който да осигурят капиталова подкрепа на банката. Сред цитираните мерки бяха разрешени за продажба на активи при специален режим и дори спешно влизане на държавата като акционер с 25%. Притесненията идват след като Deutsche Bank е заплашена да плати глоба от 14 млрд. долара в САЩ . Всичко това е в основа на спад на акциите й, който се прехвърля и върху акциите на целия финансов сектор в Европа.


description: 30% по-малко енергия спрямо стандартния модел е новата идея.

title: Задават се по-амбициозни цели за потреблението на енергия

maintext:
Натискът за още по-ефективно потребление на енергия и намаляване на зависимостта от доставчици като Русия се увеличи в ЕС от 2014г. насам
© Arnd Wiegmann
Регулаторите в Европейския съюз ще предложат през октомври план за още по-амбициозни съкращения в потреблението на енергия спрямо договореното преди две години. Reuters съобщи, че според подготвян проект до 2030 г. трябва задължително да се използва с 30% по-малко енергия спрямо сценария, при който не се предприемат никакви мерки. Изискванията за 2020 г. са този дял да е 20%. Текстът тепърва ще се одобрява от еврокомисарите, но вече е видима разликата спрямо енергийната стратегия до 2030 г., представена през юли. Тя бе договорена през октомври 2014 г. и в нея се предвиждаше "поне 27% спестяване на енергия", най-малко 27% дял на възобновяемите енергоизточници и 40% намаляване на парниковите газове спрямо нивото от 1990 г. Но след 2014 г. се засили натискът за още по-ефективно потребление и намаляване на зависимостта от доставчици като Русия.Решението за Brexit от края на юни увеличи волята на политиците да предлагат решения в полза на избирателите. Според еврокомисаря Мигел Ариас Канете всеки 1% подобрена ефективност изважда 7 млн. европейци от статута на енергийно бедни, защото ще могат да плащат сметките си и домовете им да са по-добре отоплени. Неправителственият сектор иска дори още по-висок праг за енергийна ефективност от 40%, защото това щяло да подсили индустрията за саниране на сгради и иновациите.В еврокомисията са се спрели на 30%, защото го смятат за по-балансирано спрямо допълнителни разходи - включително за реновиране, които ще са нужни в самото начало на процеса за постигане на този показател към 2030 г.


title: Графика на деня: Доверието в медиите в САЩ се руши

maintext:
K:Reader
Нов и модерен инструмент, който пренася в дигитална среда усещането от четенето на хартия.
Прочетете целия вестник или списание без да търсите отделните статии в сайта.
Капитал Брой 37 // 17.09.2016 Прочетете Капитал Daily Брой 177 // 19.09.2016 Прочетете Капитал Light Брой 37 // 17.09.2016 Прочетете


description: Това се случва в период на силна конкуренция между нискотарифните авиокомпании на летище София

title: Wizz Air пуска полети до Сицилия и до Варна от март 2017 г.

maintext:
Компанията летеше до Варна преди години, но се отказа по неясни причини
© НАДЕЖДА ЧИПЕВА
–
–
–
нгарската а
Нискотарифната авиокомпания Wizz Air съобщи, че пуска полети до Варна и до Катания на остров Сицилия от 26 март 2017 г. от София. Полетът до морската столица ще бъде всеки ден, а този до Сицилия два пъти седмичнов сряда и неделя. Цената на вътрешния полет до Варна в едната посока ще започва от 19.99 лв., а на този до италианския островот 39.99 лв.Линията до сицилианския пристанищен град, разположен в подножието на вулкана Етна, е нова за българския пазар и ще популяризира атрактивната дестинация, до която няма директна връзка към момента. Полетът СофияВарна не е нов за компанията. Между средата на 2008 г. и ноември 2010 г. тя извършваше такива, като беше в пряка конкуренция с националния авиопревозвач "България ер". В момента той единствен извършва редовни полети от София до морските летища в Бургас и Варна. Причините за спирането на полета до Варна преди години така и не станаха известни. Сега обаче търговският директор на Wizz Air Джордж Михалопулос заяви, че "започва нова ера във вътрешните полети".Новите полети на унгарския авиопревозвач се обявяват в период на жестока конкуренция на летище София, след като от тази година в играта влезе и другата голяма европейска нискотарифна компания Ryanair. За разлика от Wizz Air, която разширява бизнеса си в България бавно и постепенно години наред, ирландският авиопревозвач влезе агресивно, обявявайки 21 полета от летище София, както до класически, така и до напълно нови дестинации. Откри нова база с три самолета и заяви намеренията си превозените пътници от летище София да достигнат 1.6 млн. годишно. Преди това компанията кацаше само в Пловдив, откъдето лети до Лондон и Франкфурт, като полетите индиректно се субсидираха в някаква степен от фонд, създаден от общините в региона.Wizz Air отговори на навлизането на Ryanair като обяви, че ще позиционира седми самолет в базата си в София този декември. През май обяви и нови дестинации от Коледа като Базел, Нюрнберг и Донкастър, като нови маршрути за 2016 г. са и тези от София до Кутаиси, Грузия, до Будапеща и до Копенхаген. Увиокомпания оперира 33 линии до 17 държави от летищата в София, Варна и Бургас, като е силна в пазарите в Централна и Източна Европа. Политиката на третият голям лоу-кост EasyJet пък е коренно различна. Тя оперира само няколко основни дестинации и като цяло няма голям интерес от засилването на бизнеса си в тази част на Европа преди да е достигнала достатъчна гъстота на присъствието си на големите западни пазари.Силната конкуренция не подмина и националния авиопревозвач, като ирландската Ryanair беше първата компания, която си позволи открито да изрази недоволството си заради това, че "България ер" има забавени плащания от такси към летище София, които по последни данни са за около 47 млн. лв. Новият играч на летище София дори съобщи, че е подал жалба по въпроса до Европейската комисия заради този казус, като според търговския директор на Ryanair Дейвид О'Брайън става дума не за директна финансова помощ, а за държавната закрила, която позволява на "България ер" да не изплаща старите си дългове, докато трупа нови. Вътрешният полет на Wizz Air до Варна, където "България ер" е монополист, ще постави българската компания отново в конкурентна среда, от което ще спечелят пътниците.